Id-Deċiżjoni tal-Kunsill
tas-7 ta' Novembru 2000
li tirrigwarda l-konklużjoni, f'isem il-Komunità, tal-Konvenzjoni għall-Ħarsien tax-xmara Renu
(2000/706/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 175(1), flimkien ma’ l-ewwel sentenza ta' l-ewwel subparagrafu ta' l-Artikolu 300(2) u l-ewwel subparagrafu ta' l-Artikolu 300(3),
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi:
(1) Permezz tad-Deċiżjoni 77/586/KEE [2], il-Komunità kkonkludiet il-Konvenzjoni għall-ħarsien tar-Renu kontra tniġġiż kimiku u l-Ftehim Addizzjonali għall-Ftehim, iffirmat f'Berna fid-29 ta' April 1963, li jirrigwarda l-Kummissjoni Internazzjonali għall-Ħarsien tar-Renu kontra t-Tniġġiż.
(2) Fil-25 laqgħa tal-Grupp ta' Kordinazjzoni tal-Kummissjoni Internazzjonali għall-Ħarsien tar-Renu, l-Istati tax-xmara ikkunsidrawha bħala neċessarja li jkun hemm Konvenzjoni ġdida għall-ħarsien tar-Renu u sabiex jinfetħu negozjati għal dak il-għan.
(3) Il-Kummissjoni Ewropea, f'isem il-Komunità, ħadet sehem f'dawn in-negozjati b'mod konformi mad-direttivi ta' negozjati mogħtija mill-Kunsill, u dawn in- negozjati tlestew f'Jannar 1998.
(4) Fid-dawl ta' l-eżitu ta' dawn in-negozjati, il-Kunsill iddeċieda f'Marzu ta' l-1999 li l-Komunità għandha tiffirma l-Konvenzjoni l-ġdida għall-ħarsien tar-Renu, mingħajr ħsara għall-konklużjoni sussegwenti tagħha, u awtorizzat li jsir dan l-iffirmar f'isem il-Komunità. Il-Konvenzjoni l-ġdida għall-ħarsien tar-Renu ġiet iffirmata fit-12 ta' April 1999 f'Berna (l-Isvizzera),
IDDEĊIEDA KIF ĠEJ:
Artikolu 1
Il-Konvenzjoni għall-Ħarsien tax-xmara Renu qiegħda tiġi approvata f'isem il-Komunità.
It-test tal-Konvenzjoni huwa mehmuż ma’ din id-Deċiżjoni.
Artikolu 2
Il-President tal-Kunsill qiegħed jiġi awtorizzat biex jinnomina lill-persuna jew persuni li għandhom is-setgħa biex jiddepożitaw l-istrument ta' approvazzjoni mal-Gvern tal-Konfederazzjoni Żvizzera b’mod konformi ma’ l-Artikolu 17 tal-Konvenzjoni.
Magħmul fi Brussel, fis-7 ta' Novembru 2000.